2011 m. Lietuvos šachmatų čempionatas

2011 m. Lietuvos šachmatų čempionatas – tai 78-asis Lietuvos vyrų ir 64-asis Lietuvos moterų šachmatų čempionatai.

Lietuvos vyrų šachmatų čempionatas

78-asis Lietuvos vyrų šachmatų čempionatas vyko Vilniaus rajone, viešbutyje, įsikūriusiame Nemenčinės  seniūnijos Tuščiaulių  kaime, 2011 m. balandžio 25 – balandžio 30 d. Jame dalyvavo 45 dalyviai, kurie 9 ratus varžėsi šveicariškąja sistema. Iš praėjusių metų prizininkų nežaidė pernai bronzą laimėjęs Matas Narmontas. Galvojimui skirtas laikas kiekvienam buvo po 90 min iki partijos pabaigos, po kiekvieno padaryto ėjimo, pridedant po 30 sek. Sąlygos buvo nelengvos: dalyviams teko sužaisti 9 ratus per 6 dienas, todėl tris dienas jiems teko rungtyniauti po 2 ratus (9 30 – 10 ir 15-16 val).

Po keturių ratų

Po keturių ratų vievaldžiu lyderiu buvo kaunietis didmeistris Šarūnas Šulskis. Jis turėjo 4 taškus iš 4 galimų. Po 3,5 taško turėjo šiaulietis Rokas Klabis ir vilnietis TM Gediminas Šarakauskas. Dar pustaškiu buvo atsilikusi aštuonių žaidėjų grupė į kurią įėjo: didmeistriai: Algimantas Butnorius ir Vidmantas Mališauskas, tarptautiniai meistrai Gintautas Piešina, Vaidas Sakalauskas, FIDE meistras Povilas Tvarijonas bei Tomas Laurušas, Marius Bieliauskas ir Tomas Tvarijonas.

Po šešerių ratų

Penktajame rate dauguma pirmaujančių dalyvių tarpusavyje žaidė taikiai: lygiosiomis baigėsi R. Klabio susitikimas su Š. Šulskiu, V. Sakalausko – su G. Šarakausku, V. Mališausko – su T. Tvarijonu, P. Tvarijono su A. Butnoriumi. Tik G. Piešina pralaimėjo M. Bieliauskui, o T. Laurušas įveikė S. Kalvaitį.
Po penkto rato Š. Šulskis, surinkęs 4,5 taško išliko vienvaldžiu lyderiu, bet jo įkandin, atsilikusi pustaškiu, sekė keturių žaidėjų grupė, kurioje buvo šiaulietis R. Klabis, kaunietis T. Laurušas, vilnietis G. Šarakauskas ir kaunietis M. Bieliauskas. 
Šeštajame rate didmeistriai pasiekė pergales: Š Šulskis juodosiomis nugalėjo TM G. Šarakauską, V. Mališauskas – R. Klabį, o A. Butnorius baltosiomis – M. Vičą. Beto, M. Bieliauskas baltosiomis įveikė T. Laurušą, o Tomas Tvarijonas -sužaidė lygiomis su TM V. Sakalausku.
Po 6 ratų DM iš Kauno Š. Šulskis tebebuvo pirmas (5,5 tšk), įkandin jo buvo kaunietis M. Bieliauskas (5 tšk.). Toliau sekė didmeistriai: kaunietis A. Butnorius ir vilnietis V. Mališauskas (po 4,5 tšk.). Pustaškiu nuo jų buvo atsilikę 10 žaidėjų.

Likus dviem ratams

Septintajame rate lyderių grupėje DM Š. Šulskis baltosiomis figūromis laimėjo prieš M. Bieliauską, DM V. Mališauskas – prieš DM A. Butnorių, TM V. Sakalauskas – prieš K. Vasylių, T. Laurušas – prieš R. Žebelį, o TM G. Šarakauskas juodosiomis – prieš T. Stremavičių, R. Klabis – prieš P. Tvarijoną ir T. Tvarijonas – prieš V. Šetkauską.
Likus dviem ratams iki čempionato pabaigos pirmavo DM Š. Šulskis (6,5 tšk.), tašku atsiplėšęs nuo DM V. Mališausko (5,5 tšk). Juos vijosi skaitlinga žaidėjų grupė: R. Klabis, M. Bieliauskas, T. Laurušas, G. Šarakauskas, T. Tvarijonas ir V. Sakalauskas. Visi jie, buvo surinkę po 5 taškus, ir dar galėjo tikėtis prizinės vietos.

Prieš paskutinį ratą

Aštuntajame rate Š.Šulskis, įveikęs V. Mališauską, surinko 7,5 taško ir, likus vienam ratui, užsitikrino pirmąją vietą. Kitose lyderių grupės partijose: V. Sakalauskas juodaisiais įveikė M. Bieliauską, o T. Tvarijonas baltaisiais – R. Klabį. G. Šarakausko partija su T. Laurušu pasibaigė taikiai.
Likus paskutiniam ratui DM Šarūnas Šulskis turėjo 7,5 taško ir jau buvo iškovojęs čempiono vardą. Toliau sekė du žaidėjai: Tomas Tvarijonas ir TM Vaidas Sakalauskas, turėję po 6 taškus, Dar trys žaidėjai: TM Gediminas Šarakauskas, Tomas Laurušas ir DM Vidmantas Mališauskas buvo surinkę po 5,5 taško.

Paskutinis ratas

Paskutiniame rate buvo kovojama tik dėl antros ir trečios vietų. TM V. Sakalauskas baltaisiais baigė lygiosiomis su DM Š. Šulskiu. Šis pustaškis dėl geresnių papildomų rodiklių leido jam užimti trečiąją vietą (6,5 tšk.), o Š. Šulskiui, kuris jau buvo tapęs 2011 m. Lietuvos šachmatų čempionu, surinkti 8 taškus iš 9 galimų. TM G. Šarakauskas baltaisiais laimėjo prieš antroje vietoje buvusį T. Tvarijoną ir dėka geresnių papildomų rodiklių užėmė antrąją vietą (6,5 tšk.) DM  V. Mališauskas savo partiją su T. Laurušu laimėjo ir taip pat surinko 6,5 taško, bet jo papildomi rodikliai leido jam užimti tik 4-ą vietą.

Lietuvos moterų šachmatų čempionatas

64-iasis Lietuvos moterų šachmatų čempionatas vyko Vilniaus rajone, viešbutyje, įsikūriusiame Nemenčinės  seniūnijos Tuščiaulių  kaime, 2011 m. balandžio 25 – balandžio 30 d., toje pačioje vietoje ir laiku, kaip ir vyrų čempionatas. Dalyvavo 17 šachmatininkių, kurios varžėsi šveicariškąja sistema. Iš praėjusių metų čempionato prizininkių nebuvo tik antrą vietą laimėjusios MDM D. Daulytės. Galvojimui skirtas laikas kiekvienai buvo po 90 min iki partijos pabaigos, po kiekvieno padaryto ėjimo, pridedant po 30 sek. Sąlygos buvo nelengvos: dalyvėms teko sužaisti 9 ratus per 6 dienas, todėl tris dienas teko rungtyniauti po 2 ratus (10 ir 16 val).

Po penkerių ratų

Penktajame rate lyderių grupėje partijos buvo rezultatyvios: Dominyka Batkovskytė – Salomėja Zaksaitė 0:1, Giedrė Vanagaitė – MTM Živilė Šarakauskienė 0:1, MFM Daiva Batytė : Ksenija Černavina 1:0, MFM Vesta Kalvytė – Marina Mališauskienė 1:0.
Po penkių ratų vienvalde lydere buvo vilnietė Salomėja Zaksaitė; jos sąskaitoje buvo 5 taškai. Tašku mažiau turėjo, kita vilnietė, Živilė Šarakauskienė, o trečioje vietoje – su 3,5 taško – plungiškė Daiva Batytė.

Po septynerių ratų

Šeštajame rate Ž. Šarakauskienė juodosiomis figūromis laimi prieš S. Zaksaitę ir ją paveja turnyrinėje lentelėje. I.Žalimaitė baltosiomis laimi prieš D. Batytę, o V. Kalvytė – prieš A. Juknaitę. K. Černavina baltosiomis pralaimi D. Batkovskytei, o Mališauskienė – G, Vanagaitei.
Po šešių ratų turnyre buvo dvivaldystė: tarptaurinės moterų meistrės Ž. Šarakauskienė ir S. Zaksaitė pirmavo turėdamos po 5 taškus. Tašku atsilikusios buvo keturios varžovės: D. Batkovskytė, G. Vanagaitė, I. Žalimaitė ir V. Kalvytė.
Septintajame rate prie pirmųjų keturių lentų pergales šventė baltosioms figūroms vadovavusios žaidėjos: G. Vanagaitė nugalėjo S. Zaksaitę, Ž. Šarakauskienė – V. Kalvytę, D. Batkovskytė – I. Žalimaitę, o D. Batytė – M. Lepeškaitę.
Po septynerių ratų vienvalde lydere tapo Ž. Šarakauskienė, surinkusi 6 taškus. Po jos sekė trys žaidėjos: G. Vanagaitė, S. Zaksaitė ir D. Batkovskytė, turėjusios po 5 taškus. D. Batytė, su 4,5 taško, buvo penkta.

Likus vienam ratui

Priešpaskutiniame rate turnyro lyderė Ž. Šarakauskienė sužaidė lygiosiomis su D. Batyte, S. Zaksaitė baltosiomis įveikė V. Kalvytę, o K. Černavina pralaimėjo – G. Vanagaitei, M. Mališauskienė – D. Batkovskytei.
Likus vienam ratui pirmavo Ž. Šarakauskienė (6,5 tšk.). Toliau sekė: G. Vanagaitė, S. Zaksaitė ir D. Batkovskytė turėjusios po 6 taškus. Jos visos tebeturėjo galimybių tapti čempionato prizininkėmis. Vilčių iškovoti medalį, susiklosčius palankiai aplinkybėms, tebeturėjo ir D. Batytė, turėjusi 5 taškus.

Paskutinis ratas

Paskutiniame rate lyderė Ž. Šarakauskienė žaidė baltosiomis su V. Beinoraite ir laimėjo.
Kitos pretendentės į medalius, žaidusios juodosiomis figūromis, taip pat laimėjo prieš varžoves: D. Batkovskytė prieš D. Batytę, S. Zaksaitė – prieš M. Lepeškaitę, G. Vanagaitė prieš K. Apanavičiūtę.
Lietuvos moterų šachmatų čempionato aukso medalį iškovojo MTM vilnietė Živilė Šarakauskienė, surinkusi 7,5 taško iš 9 galimų. Tai ketvirtoji jos pergalė Lietuvos moterų čempionate. Kadangi trys žaidėjos buvo surinkusios po 7 taškus, kad išsiaiškintų, kam atiteks kiti medaliai, teisėjams teko skaičiuoti pretendenčių papildomus rodiklius. Jie buvo geriausi 14-metės panevėžietės Giedrės Vanagaitės – tad jai atiteko antroji vieta. Pagal geresnius rodiklius pripažinta trečioji vieta MTM vilnietei Salomėjai Zaksaitei, o ketvirtoji – irgi vilnietei, Dominykai Batkovskytei.